Indië verstewig sy houvas in Sydney | Netwerk24
06 Januarie 2019 10:14
Australië is op die vierde dag van die laaste kriekettoets teen Indië op die Sydney Cricket Ground (SCG) vir die eerste keer in 30 jaar op tuisbodem gevra om op te volg nadat die span 300 in sy eerste beurt aangeteken het.
Die Aussie-aanvangskolwer Marcus Harris koes vir 'n opslagbal op die vierde dag van die kriekettoets teen Indië in Sydney.Foto: Getty Images
Dit is ná Indië, wat 2-1 voorloop in die reeks, op dag twee sy beurt op 622/7 gesluit het.
Engeland was in 1998 die laaste span wat die Aussies in sy eie agterplaas laat opvolg het.
Die dag se spel het weens reën sowat vier uur laat begin.
Indië het daarna net meer as 'n uur nodig gehad om die tuisspan se laaste vier paaltjies vir net 64 te laat kantel.
Kuldeep Yadav (5/99) het die grootste skade met die bal aangerig.
Die Aussies se aanvangskolwers, Usman Khawaja (4*) en Marcus Harris (2*), het in die tweede beurt oorleef totdat swak lig die spanne gedwing het om vroeër te gaan tee drink met die telling op 6/0.
Australië het nog 'n agterstand van 316 lopies met Indië wat bloot 'n onbesliste uitslag op die SCG benodig om sy eerste reekssege op Australiese bodem te behaal. - Reuters